Kritisk for 15-åring etter kullseiling
Gutten ble hengende fast under båten utenfor Sølyst, en av flere øyer i bydelen Hundvåg i Stavanger, melder NRK. Han ble brakt til Stavanger universitetssjukehus i ambulanse etter ulykken som skjedde under en seilas arrangert av Stavanger seilforening. 15-åringen kom ikke til bevissthet på stedet. Fredag ettermiddag melder Stavanger Universitetssjukehus at gutten er alvorlig skadet, men at tilstanden er stabil, skriver Aftenbladet. Det var flere båter ute. Den ene kullseilte og ble liggende med bunnen i været, opplyser operasjonsleder Karsten Tendenes i Rogaland politidistrikt. 15-åringen skal ha vært et par minutter under vann før han ble hentet opp. Han fikk livreddende førstehjelp på stedet. Brannvesenet og politiet ble varslet om ulykken litt over klokka 19. Dykkere ble sendt ut, men da de kom fram, var gutten brakt på land. Det var to ungdommer om bord i båten. 15-åringen var festet til båten og ble hengende fast da den gikk rundt. Det skal ha vært om lag ti seilere med i arrangementet.
Den 15 år gamle gutten som havnet i sjøen under en seilbåt i Stavanger torsdag kveld, er alvorlig skadet.